አመራሩና ባለሙያው የከተማ ፖሊሲና ስትራቴጅዎችን አውቆ መፈጸም እንዳለበት ተመለከተ
አዲሱ የከተማ አመራርና ባለሙያ የከተማ ፖሊሲና ስትራቴጅዎችን አውቆ መምራትና መፈጸም እንዳለበት ተመልክቷል ፡፡የኢፌዴሪ ከተማ ልማትና ቤቶች ኮንስትራክሽን ሚኒስቴር በሁሉም ክልሎችና ከተማ አስተዳደሮች ለመጡ አመራሮችና ባለሙያዎች በከተማ ፖሊሲና እስትራቴጅዎች ዙሪያ በባህር ዳር ዩኒቨርስቲ የግንዛቤ ማስጨበጫ ስልጠና ለ15 ቀናት የሰጠዉን ስልጠና ሲያጠናቅቅ፤ ሚኒስትር ዴኤታዉ አቶ ጌታቸው ኃ/ማርያም በስልጠናው ማጠቃለያ ላይ እንደገለጹት፤ ስልጠናው ከተሃድሶው በኋላ ተቋሙን የተቀላቀሉ አመራሮችና ፈጻሚዎች በዕውቀት ላይ ተመስርተው መምራትና መፈጸም የሚያስችል ስልጠና አግኝተዋል፡፡ይህ ሥልጠና የተሰጠው 2ኛውን የዕድገትና ትራንስፎርሜሽን ዕቅድ በቀሪዎቹ ሶስት ዓመታት ለመፈጸም ነባሩንና አዲሱን አመራር በማቀላቀል በፖሊሲና ስትራቴጅ ላይ የጠራ ግንዛቤ እንዲኖራቸው ሥልጠናዉ መሰጠቱን አስረድተዋል፡፡ 
ሚኒስትር ዴታው አክለውም የመልካም አስተዳደርና የልማት ጉዳይ የህልውና ጉዳይ በመሆኑ ከተሞች የልማት ማዕከል ሆነው እንዲቀጥሉ ስልጠናው በቀጣይ ሥራቸው አቅም እንዲፈጥርላቸው ታስቦ የተዘጋጀ ነው ብለዋል፡፡
ስልጠናዉ ለተሳታፊዎቹ  ወደየከተሞቻቸዉ ሲመለሱ እስካሁን በተለያዩ የአሰራር ግድፈቶች የበደሉትን ህዝብ ለመካስ አቅም የፈጠረ መሆኑንም አመልክተዋል፡፡
በስልጠናው 909 አመራሮችና ባለሙያዎች የተሳተፉ ሲሆን፣ ከስልጠና በኋላ በከተማዋ የተለያዩ ክፍሎች የልምድ ልዉዉጥ ጉብኝት ማድረጋቸዉንና  ሰልጣኞች ስለቆይታቸው ባለ 5 ነጥብ የአቋም መግለጫ ማዉጣታቸዉም ከክልሉ ከተማ ልማት ቢሮ ያገኘነው መረጃ ያመለክታል ፡፡